|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **8.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | Hozzájárulás a HBMFÜ NKft. által a TOP-1.5.1-20-2020-00013 projekt keretében készíttetett, belvíz-elvezetéshez kapcsolódó engedélyes és kiviteli tervek kapcsán ingyenes felhasználási jog biztosításához |
| **Készítette:** | Korbeák György, ügyvezető  Kraszitsné dr. Czár Eszter |
| **Melléklet:** | Kimutatás az elkészített tervekről és az érintett települési önkormányzatokról  *(Határozati javaslat melléklete)* |
| **Véleményező bizottság:** | Fejlesztési, Tervezési és Stratégiai Bizottság |

**Tisztelt Közgyűlés!**

Hajdú-Bihar Vármegye Önkormányzata és a Hajdú-Bihar Vármegyei Fejlesztési Ügynökség Nonprofit Kft. (továbbiakban HBMFÜ NKft.) közösen, konzorciumi formában valósítja meg a TOP-1.5.1-20-2020-00013 azonosító számú, „A 2021-27 tervezési időszak stratégiai és projektszintű előkészítése Hajdú-Bihar megyében” című projektet (továbbiakban: projekt) a kapcsolódó támogatási kérelemben és a TOP-1.5.1-20 kódszámú, „A 2021-27 tervezési időszak stratégiai és projektszintű előkészítése” című felhívásban (továbbiakban: felhívás) meghatározott fejlesztési célok elérése érdekében. A felhívás és ily módon a projekt célja a 2021-27-es programozási időszak területi operatív programjának megvalósításához szükséges, helyi, integrált területi stratégiai dokumentumok – mint például területfejlesztési koncepció és program, integrált területi program – felülvizsgálata, elkészítése, valamint olyan ERFA típusú projektek előkészítési munkáinak megkezdése, illetve elvégzése, melyek fizikai megvalósítása a 2021-2027 közötti időszakban tervezett a területi operatív program keretében.

A projektben a HBMFÜ NKft. által vállalt tevékenységek egy része a Hajdú-Bihar Vármegyei Területfejlesztési Program „1. Fenntartható környezet” tárgyú prioritásának „1.2. Komplex települési vízgazdálkodási rendszerek kialakítása” című beavatkozásához illeszkedik, mely kimondja, hogy a települési és lakossági csapadékvíz-visszatartás és hasznosítás, valamint a fenntartható belvíz- és csapadékvíz-kezelés, a hiányzó csapadékvíz elvezető csatornahálózat kiépítése, záportározók kialakítása, a meglévők korszerűsítése együttesen javítják a víz, mint az egyik legfontosabb természeti erőforrás felhasználási hatékonyságát.

A projektben vállalt kötelezettség teljesítésének részeként Önkormányzatunk, mint konzorciumvezető és a HBMFÜ NKft., mint konzorciumi tag együttműködési megállapodásokat kötött a következő települési önkormányzatokkal a települések belvízkárosodással leginkább érintett területrészei vízelvezető rendszerének megvalósítása/rekonstrukciója érdekében történő engedélyes- és kiviteli terv készítése céljából:

* Bakonszeg Községi Önkormányzat
* Földes Nagyközség Önkormányzat
* Hajdúszovát Község Önkormányzata
* Komádi Városi Önkormányzat
* Konyár Község Önkormányzata
* Magyarhomorog Községi Önkormányzat
* Nagykereki Község Önkormányzata
* Nagyrábé Nagyközség Önkormányzata
* Nyírábrány Nagyközség Önkormányzat
* Nyírmártonfalva Községi Önkormányzat
* Zsáka Nagyközség Önkormányzat

A konkrét beavatkozási területek megjelölését a határozati javaslat melléklete tartalmazza.

A tervezési dokumentáció elkészítése céljából közbeszerzési eljárás lefolytatására került sor, melynek során a belvíz-elvezetési munkák elvégzéséhez szükséges tervezői szolgáltatással összefüggésben a Tender-Terv Kft. került kiválasztásra.

A TOP-1.5.1-20 azonosítószámú felhívás előírja, hogy az elkészült projekt szintű, adott települést érintő dokumentumokat a Kedvezményezett köteles az érintett települési önkormányzat kérésére térítésmentesen, felhasználói joggal együtt átadni részére. A települési önkormányzatok ezirányú kérése már a fentebb említett együttműködési megállapodásban is rögzítésre került.

A HBMFÜ NKft. az általa beszerzett tervek tekintetében korlátlan időtartamra, teljes körű, területi korlátozás nélküli, harmadik személyeknek átengedhető és harmadik személyekkel együttesen gyakorolható felhasználási jogot szerzett, mely kiterjed a tervek bármilyen jellegű felhasználására (átdolgozására, azokról másolat készítésére, továbbtervezésére, többszörözésére, terjesztésére és nyilvánossághoz való közvetítésére stb.). A HBMFÜ NKft. a művek felhasználási jogait a tervező engedélye nélkül átruházhatja harmadik személyekre, vagy engedélyezheti azok gyakorlását harmadik személyeknek.

A szerzői jogvédelem alá eső művek, jelen esetben az engedélyes- és kiviteli tervdokumentáció, feletti rendelkezési jogot biztosító felhasználási jog vagyoni értékű jognak minősül. Mivel a HBMFÜ NKft. alapító okirata nem szabályozza, hogy a társaság vagyonába tartozó vagyoni értékű jogokkal a társaság mely szerve jogosult rendelkezni, ezért a felhasználási jog biztosításával kapcsolatos döntés a közgyűlés, mint legfőbb szerv hatáskörébe tartozik.

A tervek felhasználása az érintett települési önkormányzatok által a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 11. pontja alapján a vízgazdálkodásban, vízkárelhárításban megnyilvánuló, helyben biztosítható közfeladatok ellátásához kapcsolódik, mely egyértelműen közfeladatnak minősül. Ezt megerősíti a vízgazdálkodásról szóló 1995. évi LVII. törvény 4. § (1) bekezdés f) pontja, melynek értelmében a települési önkormányzat feladata a helyi vízrendezés és vízkárelhárítás, az árvíz- és belvízelvezetés.

Mindezekből következően nincs akadálya a tervek felhasználási joga ingyenes biztosításának.

Ebben a körben célszerű a települési önkormányzatok részére a tervek vonatkozásában korlátlan időtartamra, teljes körű, korlátozás nélküli, harmadik személyeknek átengedhető és harmadik személyekkel együttesen gyakorolható felhasználási jog engedése a tervek bármilyen jellegű felhasználására, mely biztosítja számukra annak lehetőségét, hogy a tervkészítést követően megváltozó jogszabályi, vízügyi előírásokra, szabványokra, a kivitelezésre rendelkezésre álló pénzügyi lehetőségekre figyelemmel azokat szükség szerint átdolgozhassák, többszörözhessék, továbbtervezhessék, sokszorosíthassák stb.

A tervek felhasználására vonatkozó további engedély biztosítása a szerzői jogról szóló 1999. évi LXXVI. törvény szerinti felhasználási szerződés útján lehetséges, mely a HBMFÜ NKft. által megszerzett felhasználási jog alapján további felhasználási jog (kvázi alfelhasználási jog) engedését jelenti a települési önkormányzatok részére, mely nem érinti a társaság által már megszerzett felhasználási jog fennállását még akkor sem, ha esetlegesen végül valamennyi felhasználási cselekményt az alfelhasználók, azaz a települések valósítanak majd meg.

A fentiekre tekintettel kérem a közgyűlést, hogy a HBMFÜ NKft. részéről a települések belvízelvezetési feladatához kapcsolódó vízjogi létesítési engedélyes és kiviteli tervek felhasználási jogának az érintett település részére történő ingyenes átengedéséhez hozzájárulni szíveskedjen.

**HATÁROZATI JAVASLAT**

Hajdú-Bihar Vármegye Önkormányzata Közgyűlése a Polgári Törvénykönyvről szóló   
2013. évi V. törvény 3:109. § (2) és (4) bekezdéseiben meghatározott hatáskörében eljárva, a szerzői jogról szóló 1999. évi LXXVI. törvény 42. §-a és 46. § (1) bekezdése alapján

1./ hozzájárul ahhoz, hogy a Hajdú-Bihar Vármegyei Fejlesztési Ügynökség Nonprofit Kft. korlátlan időtartamra, teljes körű, területi korlátozás nélküli, harmadik személyeknek átengedhető és harmadik személyekkel együttesen gyakorolható felhasználási jogot engedjen térítésmentesen, a határozat mellékletében megjelölt települési önkormányzatok számára a TOP-1.5.1-20-2020-00013 azonosítószámú, „A 2021-27 tervezési időszak stratégiai és projektszintű előkészítése Hajdú-Bihar megyében” című projekt keretében biztosított támogatás terhére általa elkészíttetett, belvíz-elvezetéshez kapcsolódó vízjogi létesítési engedélyes és kiviteli tervdokumentációk vonatkozásában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontja, valamint a vízgazdálkodásról szóló 1995. évi LVII. törvény 4. § (1) bekezdés f) pontja szerinti közfeladat ellátása érdekében.

2./ Az 1./ pontban foglalt döntésre tekintettel, felhatalmazza a társaság ügyvezetőjét az érintett települési önkormányzatokkal megkötésre kerülő felhasználási szerződések aláírására.

**Végrehajtásért felelős:** Korbeák György, ügyvezető

**Határidő:** 2024. január 31.

**A határozati javaslat elfogadása egyszerű többséget igényel.**

Debrecen, 2023. december 8.

**Pajna Zoltán**

**elnök**

Az előterjesztés a törvényességi követelményeknek megfelel:

Dr. Dobi Csaba

jegyző

**Határozati javaslat melléklete**

|  |  |
| --- | --- |
| **„A 2021-27 tervezési időszak stratégiai és projektszintű előkészítése Hajdú-Bihar megyében” című projekt keretében a HBMFÜ NKft. által elkészíttetett vízjogi létesítési engedélyes és kiviteli tervek kimutatása**  **(TOP-1.5.1-20-2020-00013)** | |
| **Önkormányzat** | **Megvalósítási hely** |
| Bakonszeg Községi Önkormányzat | Lehel utca (Hrsz.:67), Táncsics tér (Hrsz.: 66/2; 128; 66/2;129), Piac utca (Hrsz.:96), Petőfi utca (Hrsz:150) Kossuth utca (182), Jókai utca (Hrsz.: 128) |
| Földes Nagyközség Önkormányzat | Debreceni utca – Újfalui utca – Deák Ferenc utcai csomópont (hrsz-ok.: Főtér: 319/1; 319/2;319/3, Debreceni utca: 534/2) |
| Hajdúszovát Község Önkormányzata | Arany János u. (hrsz.: 1084), Bocskai u. (hrsz.: 950), Batthyány u. (hrsz.: 15/1), Maklári – Pap Mór u. (hrsz.: 15/1), József Attila u. (hrsz.: 1161/1), Budai Nagy Antal u. (hrsz.: 1948/4; 283/2), Csokonai u. (hrsz.: 43/7), Károlyi M. u. (hrsz.: 1402) |
| Komádi Városi Önkormányzat | Erzsébet u. (hrsz.: 1206), Baross u. (hrsz.: 1024), Budai Nagy Antal u. (hrsz.: 1007), Báthori u. (hrsz.: 1007), Rákóczi utca u. (hrsz.: 974) |
| Konyár Község Önkormányzata | Sóstói út (hrsz.: 718/3, 718/4), Gáborján utca (hrsz.: 708/1; 679; 680; 681), Templom u. (hrsz.: 610), Akác u. (hrsz.: 358), Temető u. (hrsz.: 521), Kert u. (hrsz.: 396) |
| Magyarhomorog Községi Önkormányzat | Árpád u. (296/5; 364/1; 296/3;296/1. |
| Nagykereki Község Önkormányzata | Petőfi u. (hrsz.: 389; 277/4; 399), Nagy Sándor u. (hrsz.: 419), Dózsa György u. (hrsz.: 137/1, 137/2) |
| Nyírmártonfalva Községi Önkormányzat | Petőrész u. (hrsz.: 306), Rákóczi utca u. (hrsz.: 297), Óvoda u. (hrsz.: 267/2), Debreceni út, Zúgó utca Szabadság utca közötti szakasz (hrsz.: 557, 451), Széchenyi u. (hrsz.: 186) |
| Nagyrábé Nagyközség Önkormányzata | Vénkert u. (hrsz.: 770), Jókai u. (hrsz.: 910), Kölcsey Ferenc u. (hrsz.: 884), Erkel Ferenc u. (hrsz.: 872), Bem József u. (hrsz.: 828), Rétszentmiklós u. (hrsz.: 658, 640, 650/3, 650/4, 650/5, 650/6), Kerekerdő u. (hrsz.: 477), Nádasrét u. (hrsz.: 949), József Attila u. (hrsz.: 403), Táncsics u. (hrsz.: 386) |
| Nyírábrány Nagyközség Önkormányzat | Fülöp-ér mellékága (hrsz.: 629, 651, 701, 592), Mester u. (hrsz.: 638), Víz u. (hrsz.: 685), Homok u. (hrsz.: 777), Budaábrányi u. (hrsz.: 1207) |
| Zsáka Nagyközség Önkormányzat | Deák Ferenc út, Temető u. és Nagy Sándor u. között (hrsz.: 845/1), 2. számú lecsapoló csatorna (hrsz.: 945/1, 946), Mátyás király u. (hrsz.: 1082), Kossuth u. (hrsz.: 20, 100/2;100/3; 525/1; 525/2), Szabadság tér – Rákóczi u. 3. közötti szakasz (hrsz.: 633/1), Bethlen Gábor út 15.szám és a Posta épülete közötti szakasz, Bethlen Gábor út 12. és a Petőfi utca közötti szakasz (hrsz.: 431/1, 431/2) |